Tarantino-fliek as briljant tot skokkend beskryf | Netwerk24
Deur Elretha Britz 24 Mei 2019 17:00
Dié swart komedie, wat in die 1960’s in Hollywood afspeel, het ’n indrukwekkende rolverdeling. Dit was egter die twee hoofspelers, Leonardo DiCaprio en Brad Pitt, wat die kollig gesteel het.
Brad Pitt (links) en Leonardo DiCaprio daag op vir die vertoning van Once Upon a Time in Hollywood in Cannes. Foto: Reuters
Once Upon a Time in Hollywood is Pitt en DiCaprio se eerste keer saam in ’n fliek nadat albei ’n hele ruk nie op die silwerdoek verskyn het nie.
Pitt het die afgelope tyd agter die skerms gewerk aan onder meer If Beale Street Could Talk en Vice, terwyl DiCaprio meestal as kampvegter vir klimaatsverandering opgetree het. Sy vorige verskyning in ’n fliek was in 2015 in The Revenant.
“Dit lyk egter of Once Upon a Time in Hollywood alles gaan verander,” berig People, met verwysing na moontlike verdere samewerking deur die twee akteurs.
BBC.com noem Pitt en DiCaprio die nuwe Robert Redford en Paul Newman (The Sting en Butch Cassidy and the Sundance Kid) en sê “dié twee hoëprofiel-akteurs blyk ’n inspirerende vennootskap te wees”.
Saam met Pitt en DiCaprio op die rooi tapyt van die 72ste Cannes-fees in Frankryk was Tarantino en die 28-jarige Margot Robbie, wat die ikoniese Sharon Tate in die fliek vertolk.
Robbie het haar hare in twee dun vlegsels langs haar gesig laat hang, presies soos Tate toe sy in 1968 op die Cannes-fees verskyn het. Sy het in 2013 saam met DiCaprio in The Wolf of Wall Street gespeel.
Quentin Tarantino en Margot Robbie. Tarantino is die skrywer en regisseur van Once Upon a Time in Hollywood, waarin Robbie die rol van Sharon Tate vertolk. Foto: Anthony Harvey/REX/Shutterstock
Tarantino open sy fliek met ’n swart-wit toneel wat fokus op die akteurs Rick Dalton (DiCaprio) en Cliff Booth (Pitt) in die 1950’s. Wanneer hulle weer verskyn, is dit ’n dekade later en het albei se ster verdof. Hulle is nou twee sukkelaars in die bedryf, maar steeds goeie vriende.
Die fliek bestaan uit ’n versameling vinjette wat die sjarme van die Hollywood-droomfabriek in 1969 uitbeeld. “Dis ’n opgewekte prent – te opgewek as in ag geneem word dat die Charles Manson-kultus en Tate se moord hierin saamgevoeg word,” skryf The Economist wat dié huldeblyk aan Hollywood “Love letters to La La Land” noem.
Volgens Peter Bradshaw van The Guardian is die fliek “skokkend, verwarrend, onverantwoordelik en terselfdertyd briljant”.
Ander bekende Hollywood-sterre hierin is Al Pacino, Dakota Fanning, Kurt Russell, Damian Lewis, selfs Roman Polanski, asook Luke Perry. Perry het sy laaste tonele voltooi kort voordat hy in Maart vanjaar dood is.
Once Upon a Time in Hollywood is van 26 Julie in teaters te sien. – Bronne: BBC.com, People, The Hollywood Reporter, The Guardian, The Economist.
Meer oor: Regisseur | Cannes-Rolprentfees | Flieks | Brad Pitt | Once Upon A Time In Hollywood | Quentin Tarantino